- Kylian Mbappe s-a dus peste Luis Enrique şi a cerut explicaţii
- Starul francez a fost înlocuit după 45 de minute în AS Monaco – PSG
Kylian Mbappe s-a dus peste Luis Enrique şi a cerut explicaţii, după ce antrenorul spaniol a decis să îl înlocuiască pe superstarul francez la pauza meciului dintre AS Monaco şi PSG, încheiată la egalitate, scor 0-0.
După primele 45 de minute, Kolo Muani a intrat în locul lui Kylian Mbappe, iar starul lui PSG, care nu va mai continua pe Parc des Princes din această vară, a urmărit repriza secundă din tribune, alături de mama sa.
Kylian Mbappe s-a dus peste Luis Enrique şi a cerut explicaţii
A doua zi, Kylian Mbappe i-a cerut explicaţii antrenorului de la PSG. Potrivit celor de la L'Equipe, citaţi de marca.com, cei doi s-au întâlnit sâmbătă dimineaţă şi au discutat pentru a "clarifica situaţia" şi pentru a "calma spiritele".
Întâlnirea a durat minute bune, potrivit sursei mai sus menţionate, iar Enrique a explicat că decizia are legătură doar cu pregătirea pentru sezonul viitor, atunci când PSG va intra în era post-Mbappe. Acelaşi lucru l-a declarat şi Luis Enrique la finalul meciului, care a spus că jucătorii săi trebuie să se obişnuiască fără starul de 25 de ani.
Cu toate acestea, spaniolul l-a asigurat că se va baza pe Mbappe până la finalul sezonului în meciurile decisive ale parizienilor. Potrivit RMC Sport, Mbappe a recunoscut că a fost vorba şi despre lipsa de comunicare între el şi Lus Enrique.
Pentru PSG urmează returul de marţi din optimile UEFA Champions League, pe terenul lui Real Sociedad. În partida tur, parizienii s-au impus cu cu 2-0.
Reacția surprinzătoare a lui Kylian Mbappe, după ce a fost schimbat la pauză în AS Monaco – PSG
Kylian Mbappe a avut o prestaţie ştearsă în prima repriză a duelului cu AS Monaco. Astfel, după pauză, Luis Enrique a luat decizia de a-l înlocui pe starul francez, în locul său fiind trimis în teren Kolo Muani.
Imediat după schimbare, Kylian Mbappe şi-a dat jos echipamentul şi a ales să nu meargă pe bancă, alături de ceilalţi jucători ai lui PSG, ci a mers în tribună şi a privit meciul alături de mama sa.
De asemenea, acesta nu a părut a fi afectat de faptul că a fost schimbat la pauză, şi imediat s-a îmbrăcat civil, fiind extrem de zâmbitor. Acesta a făcut turul stadionului, pe pistă, pentru a ajunge în tribune, fiind aplaudat la scenă deschisă de fanii prezenţi pe arenă.
"S-a purtat ca un copil", a fost reacţia unu jurnalist sportiv francez, după gestul sfidător al lui Kylian Mbappe, ca urmare a înlocuirii la pauza meciului cu AS Monaco. "Toată lumea e fericită că pleacă", a mai reacţionat un fan.